《元旦置酒江楼独酌竟日赋四言九章》
清代·姚燮

日皇东升，西山皆笏。孤峰不偻，万丈树骨。太清温温，孩提识春。

饱食无病，居然吉人。去腊东邻，贻酒最醇。三寸之斝，中有九垠。

衣冠拜趋，俗亦有礼。长孰非兄，幼孰非弟？兄而洵洵，弟而莘莘。

古风何泯，天泽何湮。我惭歉恩，匿不敢群。不群以身，而群以心。

无怀之衿，无弦之琴。

云来过窗，风来拂衣。俯得鸥语，仰逢雀飞。雀飞止林，鸥语在浔。

浔绿自阴，林翠未深。娱我独吟，眷我独酌。不将而迎，何摈而却？

不却不迎，何纠何萦？希以为形，夷以为声。无以为营，吾曷乎名？

抽刀杀人，忍哉同类。伊实未醒，胡能知醉？晨气廓清，甘以浊争。

伊实长醉，胡由望醒？淘沙得金，剖石得玉。虽能医贫，不能医俗。

子孙身腴，祖宗魂哭。密堂媚狐，荒邱哀猿。咄嗟斯人，吾难尽言。

吾弗尽言，吾罄吾樽。

今日何日，犬牛亦閒。犬不出巷，牛不入田。田气蒸蒸，巷有歌声。

歌声乍停，吾思好莺。莺来当桃，燕来当杏。而此空枝，已媚江影。

江影媚枝，亦媚我衣。我衣飔飔，心与漾之。

我亲无愁，开门看鸥。我子无求，下滩弄舟。我弟无忧，与邻嬉游。

我妹我妾，插花满头。不识贫贱，安知王侯？我不善饮，已罄一瓯。

一瓯之酒，薰然酿诗。同调无友，和者其谁？韵以箫孔，弦以瑟丝。

彼箫也瑟，庶知我思。

风动水颦，村静林笑。烟开远篁，忽有斜照。目所习移，今始知妙。

安得一竿，其间垂钓。钓龙可骑，钓鱼可餐。钓之不得，亦未为患。

否则携斧，而薪于山。

山容蕖蕖，我醉鱼鱼。各藉于虚，如相吸嘘。如嘘如吸，如暌如接。

如拱如揖，意不可执。执我长剑，挥彼清风。风籁应宫，被乎壤穹。

一斡机转，万里乐同。我厕其中，父母雍雍。室家蓬蓬，胡不融融。

皇圣顺天，兵为祥气。匿虱在裈，于肤何累？虽我下民，身非习置。

要念村墟，亦天子地。阳泽所临，曷尝吾弃？无弃斯完，无扰斯安。

圜昊拭镜，方舆止磬。我厕其间，有山芊芊。有川绵绵，胡不闲闲？

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。